paragraph_text: Zaklada Hanns Seidel (njem. Hanns Seidel Stiftung) je njemačka politička zaklada bliska bavarskoj stranci CSU. Osnovana 1967. godine sa sjedištem u Münchenu. Prema tipološkoj podjeli Europskog fondacijskog centra (EFC) pripada kategoriji nezavisnih zaklada. Danas ima urede u više od 60 zemalja svijeta među kojima je i Hrvatska. Zaklada nosi ime Hannsa Seidela, predsjednika bavarske Vlade (1957. – 1960.) zbog njegova prepoznavanja potrebe političkoga obrazovanja i njegove velike uloge u njemačkom političkom životu. Osnovni su ciljevi Zaklade poticanje međunarodnog dijaloga i razumijevanja, europskog ujedinjenja, te demokratskog i građanskog obrazovanja na kršćanskim temeljima. Dosadašnji predsjednici zaklade bili su: Fritz Pirkl (1967. – 1993.), Alfred Bayer (1994. – 2004.) i Hans Zehetmair (od 2004.). U Republici Hrvatskoj Zaklada djeluje od 1997. godine s uredom u Zagrebu; direktorica ureda je Aleksandra Markić Boban.